b'\n_START_ARTICLE_\nMandh\xc3\xa6lg\n_START_PARAGRAPH_\nMandh\xc3\xa6lg bet\xc3\xb8d i den oldnordiske og middelalderlige danske retslovgivning den sikkerhed mod personlige angreb, som for det enkelte samfundsmedlem var en f\xc3\xb8lge af den i samfundet herskende fred._NEWLINE_Fortabelse af mandh\xc3\xa6lg var for s\xc3\xa5 vidt ensbetydende med fredl\xc3\xb8shed, men bruges i Erik\xe2\x80\x99s Sj\xc3\xa6llandske Lov og Jyske Lov s\xc3\xa6rlig for at betegne en begr\xc3\xa6nset fredl\xc3\xb8shed, som udenfor de store straffesager anvendtes for at tvinge sags\xc3\xb8gte til at rette for sig._NEWLINE_I Jyske Lov siges det om den, der har mistet sin mandh\xc3\xa6lg, at domhaveren ansvarsfrit kan sl\xc3\xa5 ham, og at han, hvis han dr\xc3\xa6ber ham, beholder sin fred, dvs. slipper med at betale mandebod, mens drab efter jysk ret ellers i almindelighed medf\xc3\xb8rte fredl\xc3\xb8shed._NEWLINE_Mere detaljerede regler indeholdes i Sj\xc3\xa6llandske Lov, hvorefter den, der havde f\xc3\xa5et en person d\xc3\xb8mt fra sin mandh\xc3\xa6lg, nok m\xc3\xa5tte sl\xc3\xa5 og s\xc3\xa5re ham, men ikke dr\xc3\xa6be ham eller leml\xc3\xa6ste ham eller sl\xc3\xa5 ham til "Krykkemand for en lang Fremtid", hvorhos den mandh\xc3\xa6lgl\xc3\xb8se skulle nyde fred p\xc3\xa5 visse steder (p\xc3\xa5 tinge, i kirken, p\xc3\xa5 torv, i sit hjem eller Herberg, i leding). Som det vil ses, mistede vedkommende kun den s\xc3\xa6dvanlige retsbeskyttelse for sin person i forhold til domhaveren, med hvem dog dennes medf\xc3\xb8lgere ligestilles, men da han endvidere var udelukket fra at optr\xc3\xa6de som sags\xc3\xb8ger p\xc3\xa5 tinge, kunne han ikke, s\xc3\xa5 l\xc3\xa6nge mandh\xc3\xa6lgl\xc3\xb8sheden varede, s\xc3\xb8ge beskyttelse hos domstolene mod kr\xc3\xa6nkelser, tilf\xc3\xb8jede ham af andre, men m\xc3\xa5tte vente med at p\xc3\xa5tale dem, indtil han havde generhvervet sin mandh\xc3\xa6lg._NEWLINE_Fortabelse af mandh\xc3\xa6lg id\xc3\xb8mtes i reglen af herredstinget og virkede da kun indenfor herredet, men if\xc3\xb8lge Sj\xc3\xa6llandske Lov kunne sagen forf\xc3\xb8lges videre ind for Landstinget, og der kunne da, n\xc3\xa5r den p\xc3\xa5g\xc3\xa6ldende heller ikke her rettede for sig, i henhold til landstingets dom indtr\xc3\xa6de mandh\xc3\xa6lgl\xc3\xb8shed i hele Landet. Ogs\xc3\xa5 Valdemar\xe2\x80\x99s Sj\xc3\xa6llandske Lov kender begrebet mandh\xc3\xa6lgsfortabelse, men st\xc3\xa5r p\xc3\xa5 et \xc3\xa6ldre standpunkt, idet den endnu herved forst\xc3\xa5r egentlig fredl\xc3\xb8shed, blot begr\xc3\xa6nset til herredet._NEWLINE_Betegnelsen (oldnorsk mannhelgi og mannhelgr, oldsvensk mannh\xc3\xa6lghi, mannh\xc3\xa6lgh) er ligeledes vel kendt i \xc3\xa6ldre norsk og svensk ret, hvorhos den fra den f\xc3\xb8rste er g\xc3\xa5et over i den yngre islandske lovbog, Jonsbogen. I norsk-islandsk lovsprog bruges ordet tillige om det afsnit af de gamle lovb\xc3\xb8ger, der omhandler voldelige angreb p\xc3\xa5 person (ogs\xc3\xa5 kaldet mandhelgebolken).'